„Luni, 23 octombrie 2017, la ora 16.00, se încheie termenul-limită de depunere a ofertelor pentru contractele destinate proiectării şi execuţiei primelor două tronsoane ale Drumului Expres Craiova-Piteşti”, se arată într-un comunicat al CNAIR.

De asemenea, „marţi, 24 octombrie 2017, la ora 16.00, se va încheia şi termenul-limită de depunere a ofertelor pentru contractele destinate proiectării şi execuţiei ultimelor două tronsoane ale aceluiaşi drum expres”.

Potrivit CNAIR, întregul proiect are o lungime de aproximativ 121 de kilometri şi o valoare estimată de 3,77 miliarde de lei, fară TVA, şi va fi finanţat din POIM (Programul Operaţional Infrastructura Mare) 2014-2020.

„Primul tronson al Drumului Expres Craiova-Piteşti, va avea o lungime de 17 kilometri, o valoare estimată de 479,8 milioane de lei, fără TVA, şi ar urma să fie construit între varianta de ocolire Nord a municipiului Craiova şi limita judeţului Dolj. Acest prim tronson va traversa teritoriile administrative ale localităţilor Craiova, Gherceşti, Pieleşti şi Robăneşti”, arată CNAIR.

Iar cel de al doilea tronson, format din două loturi, „va avea o lungime de 39,85 kilometri, va costa 1,47 miliarde de lei, fără TVA, şi urmează să fie construit între limita judeţelor Dolj şi Olt şi limita judeţelor Olt şi Argeş. Cel de al doilea tronson va traversa teritoriile localităţilor Balş, Bârza, Piatra Olt, Slătioara, Ulmi, Slatina şi Valea Mare”.

Tronsonul 3, cu o lungime de 31,75 kilometri, „va fi construit între km 57+550 şi km 89+300 şi va avea o valoare de 904,8 milioane de lei, fără TVA. Cuprins între intersecţia cu DN 65, în apropierea municipiului Slatina şi limita dintre judeţele Olt şi Argeş, tronsonul 3 al Drumului Expres Craiova-Piteşti va tranzita localităţile Valea Mare, Priseaca, Scornicesti, Optaşi, Tatuleşti şi Coloneşti”, mai arată CNAIR.

În fine, „tronsonul 4, cu o lungime de 31,81 kilometri (de la km 89+300 la km 121+115), va fi construit între limita administrativă dintre judeţele Olt şi Argeş şi intersectia cu Autostrada A1 Bucureşti-Piteşti, tranzitând localităţile Lunca Corbului, Albota, Costeşti, Bradu, Suseni şi Oarja. Valoarea estimată a tronsonului 4 este de 909,6 milioane de lei, fără TVA”.

CNAIR menţionează că Drumul Expres Craiova-Piteşti va avea 4 benzi de circulaţie ( 2 benzi pe sens) şi va asigura o conexiune corespunzătoare a zonei de Sud-Vest a României la Coridorul IV Pan European.

După încheierea termenelor-limită, CNAIR va prezenta lista operatorilor economici care au depus oferte pentru aceste contracte.